Laulajain hymni isänmaalle
(Recitativi.)

 Kallis synnyinmaa!
 Kun suru sua raskas runteleepi
 Ja kun sun taivahasi
 mustat murheen pilvet peittää,
 sulosoinnuilla sua me viihdytämme;
 näin voimaa lohdutusta laulamme sulle.

 (Aria.)

 Oi synnyinmaa!
 Jo muinoin laulusi
 Sun oli voimasi,
 Sun turvasi vaiheissasi.
 Kun isät lauloivat
 Taikansa mahtavat,
 Niin Pohjolan
 Ankara luontokin heltyi kuulemaan.
 Kaiulla kantelon
 Vihitty meille on
 Tää kallis maa.

 Oi armas maa!
 Taas lapses laulamaan
 Yhtyvät sulle vaan,
 Pois kyyneleet
 Kuivaa säveleet.
 Holveista kirkkojen,
 Majoista salojen
 Kautt’ armaan maan
 Sointuina huokaus näin kohoaa:
 Oi Herra Laupias,
 Suojaa sa voimallas
 Tää Suomen maa!

Kustaa Killinen
Runot